钦定古今图书集成/明伦汇编/氏族典/第239卷 > 张志和
## 钦定古今图书集成/明伦汇编/氏族典/第239卷 > 张志和

按《唐书张志和传》：“志和，字子同，婺州金华人。始名龟
龄。父游朝，通《庄》、列二子书，为《象罔》《白马证》诸篇，佐其
说。母梦枫生腹上而产志和。十六，擢明经，以策干肃
宗，特见赏重，命待诏翰林，授左金吾卫录事参军，因
赐名。后坐事贬南浦尉，会赦还，以亲既丧，不复仕，居
江湖，自称烟波钓徒，著《元真子》亦以自号。兄鹤龄恐”
其遁世不还，为筑室越州东郭，茨以生草，椽栋不施
斤斧，豹席棕𪨗，每垂钓不设饵，志不在鱼也。县令使
浚渠，执畚无忤色。尝欲以大布制裘，嫂为躬绩织，及
成，衣之，虽暑不解。观察使陈少游表其居曰“元真坊以门隘，为买地，大其闳，号“回轩巷。”先是，门阻流水无
梁，少游为构之，人号“大夫桥。”帝尝赐奴婢各一，志和
配为夫妇，号渔童、樵青。善图山水，酒酣或击鼓吹笛，
舐笔辄成。尝撰《渔歌》，宪宗图真，求其歌不能致。李德
裕称“志和隐而有名，显而无事，不穷不达”，严光之比
云。